Heelwat krokodille by Bonnievale nog soek | Maroela Media
Een van die vanghokke wat neergesit is om die krokodille te probeer vang. (Foto: CapeNature/Facebook)
Altesame 66 jong Nylkrokodille is in die voortgesette operasie by Bonnievale in die Wes-Kaap van kant gemaak of weer gevang.
Maroela Media het vroeër berig 'n onbekende aantal krokodille het sowat twee weke gelede van 'n teelplaas ontsnap en in die Breërivier beland. Die reptiele het deur 'n gat in 'n heining om die kamp waarin hulle aangehou is, uitgekom.
Anton Bredell, LUR vir plaaslike regering, omgewingsake en ruimtelike beplanning in die Wes-Kaap, sê tot dusver is 34 krokodille reeds van kant gemaak en 32 is gevang. CapeNature het ook reeds met 'n ondersoek begin oor hoe die krokodille ontsnap het. Dit sal insluit of die eienaar van die reptiele enige permitbepalings oortree het.
Amptenare van CapeNature patrolleer intussen steeds die gebied, maar die toegegroeide rivier en digte plantegroei bemoeilik die soektog.
"Die vanghokke is steeds daar en die patrollies duur tot verdere kennisgewing voort. Ek wil almal wat betrokke is en dadelik ingespring het om te help om die krokodille te vang, bedank. Ek wil veral ook die polisie en sy duikeenheid, asook die grondeienaars in die gebied en CapeNature en die amptenare onder leiding van dr. Ernst Baard en Corne Claassen bedank wat sonder ophou gewerk het."
Bredell het weer eens 'n beroep gedoen op mense wat een van die krokodille opmerk om die reptiele nie te nader nie, maar dadelik die owerhede te ontbied.